За сениорску репрезентацију Гане је дебитовао 19. новембра 2003. у мечу са Сомалијом, када је такође постигао и свој први гол у дресу репрезентације. Ђан је постигао најбржи гол на Светском првенству 2006., гол у 68 секунди меча са Чешком Републиком играном 17. јуна 2006. на стадиону Рајненергија, што је такође био први гол Гане у историји на Светским првенствима. На Афричком купу нација 2010. Ђан је био један од најзаслужнијих играча што је Гана стигла до финала, постигавши 3 од укупно 4 гола Гане на турниру. На Светском првенству 2010. Ђан је у прве две утакмице групе Д оба пута постигао гол из пенала, први у 85. минуту меча против Србије, што се показало као одлучујући погодак пошто је Гана тим голом победила са 1:0. А други је постигао у 26-ом минуту меча против Аустралије, чиме је изједначио резултат на 1:1, што је на крају и остао резултат овог меча.